12.5.2023
EL
Επίσημη Εφημερίδα της Ευρωπαϊκής Ένωσης
L 127/77
(121) Η Επιτροπή παρατήρησε ότι η επιλογή της αντιπροσωπευτικής χώρας βασίστηκε στα τρία κριτήρια: επίπεδο οικονομικής ανάπτυξης, παραγωγή του οικείου προϊόντος και διαθεσιμότητα σχετικών δημόσιων στοιχείων.
Η δυνητική επίπτωση της υποτίμησης του νομίσματος ή του επιπέδου του πληθωρισμού δεν περιλαμβάνεται στα κριτήρια αυτά.
Σε κάθε περίπτωση, το μέρος που υπέβαλε τις παρατηρήσεις δεν απέδειξε με ποιον τρόπο η υποτίμηση της τουρκικής λίρας και ο υψηλός πληθωρισμός είχαν πράγματι επηρεάσει τις τιμές των εισροών που προέρχονταν από την Τουρκία και, εάν τις είχαν επηρεάσει, ποια ήταν η πραγματική επίπτωση στην κανονική αξία που υπολογίζεται σε ρενμιμπί γιουάν (CNY).
Επιπλέον, τα μέρη δεν παρείχαν καμία πληροφορία από την οποία να προκύπτει ότι η τουρκική λίρα χρησιμοποιούνταν (και σε ποιο βαθμό) σε συναλλαγές εισαγωγών πρώτων υλών που αποτελούσαν τη βάση για τον καθορισμό των δεικτών αναφοράς για το κόστος χωρίς στρεβλώσεις στην προκειμένη περίπτωση.
Επιπροσθέτως, κατά τον καθορισμό δεικτών αναφοράς βάσει των τιμών εισαγωγής για τον υπολογισμό της κανονικής αξίας σύμφωνα με το άρθρο 2 παράγραφος 6α στοιχείο α) του βασικού κανονισμού, οι τιμές εισαγωγής στις αντιπροσωπευτικές χώρες μετατρέπονται εντέλει στο νόμισμα της χώρας εξαγωγής, δηλαδή στην προκειμένη περίπτωση σε ρενμιμπί γιουάν (CNY).
Ως εκ τούτου, η Επιτροπή έκρινε ότι ο ισχυρισμός αυτός δεν ήταν τεκμηριωμένος και τον απέρριψε.
(122) Όσον αφορά το χαρτοφυλάκιο προϊόντων και την πηγή εσόδων της Kordsa Türkiye, η Επιτροπή επισήμανε ότι, σε περίπτωση που δεν υπάρχουν άμεσα διαθέσιμα οικονομικά στοιχεία ειδικά και αποκλειστικά σε σχέση με το οικείο προϊόν της έρευνας (στην προκειμένη περίπτωση τα HTYP), κάτι που σπανίως συμβαίνει, η Επιτροπή επιδιώκει να προσδιορίσει την πλησιέστερη άμεσα διαθέσιμη υποκατάστατη μεταβλητή, συμπεριλαμβανομένων ενοποιημένων πληροφοριών για τον ή τους παραγωγούς που δραστηριοποιούνται, μεταξύ άλλων, στον τομέα της επιχειρηματικής δραστηριότητας που αφορά το οικείο προϊόν.
Στην προκειμένη περίπτωση, όπως περιγράφεται στην αιτιολογική σκέψη 112, περίπου το 86 % των εξωτερικών εσόδων της Kordsa Türkiye το 2021 προέκυψε στο τμήμα που καλύπτει τα HTYP.
Επιπλέον, σε αντίθεση με όσα υποστηρίζουν τα μέρη, είναι γεγονός ότι η Kordsa Türkiye παράγει εξωτερικά έσοδα επίσης από την παραγωγή και πώληση πολυεστερικών νημάτων (79).
Στην πραγματικότητα, η Kordsa είναι «μία από τις ηγέτιδες δυνάμεις της [...] αγοράς νημάτων από πολυεστέρα HMLS», με «χαρτοφυλάκιο νημάτων κατάλληλων για χρήση σε εφαρμογές όπως τα υφάσματα επισώτρων, τα υφάσματα μεγάλης αντοχής, τα βιομηχανικά υφάσματα, τα υφάσματα θηλειάς, τα νήματα μονού άκρου και τα χοντρά σχοινιά» (80), συνεπώς για χρήση επίσης σε κλάδους παραγωγής όπως η αυτοκινητοβιομηχανία.
Ως εκ τούτου, το επιχείρημα των μερών σχετικά με τη δέσμια χρήση των HTYP είναι αβάσιμο.
Επιπλέον, η ενίσχυση των ελαστικών είναι μία από τις κύριες εφαρμογές των HTYP και οι Κινέζοι παραγωγοί HTYP, συμπεριλαμβανομένης της Hailide, παράγουν επίσης νήματα HMLS και εξυπηρετούν πελάτες στην αυτοκινητοβιομηχανία.
Κατά συνέπεια, θα ήταν παραπλανητική η δήλωση ότι η επιχειρηματική δραστηριότητα της Kordsa Türkiye στον τομέα των HTYP δεν είναι αντιπροσωπευτική των επιχειρηματικών δραστηριοτήτων των Κινέζων παραγωγών HTYP.
Τέλος, τα μέρη δεν πρότειναν, ως εναλλακτική πρόταση στην Kordsa Türkiye, κανέναν άλλο κατάλληλο παραγωγό HTYP με άμεσα διαθέσιμα οικονομικά στοιχεία ειδικά και αποκλειστικά για τα HTYP, πόσω μάλλον παραγωγό HTYP με ευρύτερο χαρτοφυλάκιο HTYP από αυτό της Kordsa Türkiye.
(123) Υπό αυτές τις συνθήκες, τα ενοποιημένα ΓΔΕΠ και το κέρδος που προσδιορίστηκαν για την Kordsa Türkiye θεωρούνται, επομένως, επαρκώς αντιπροσωπευτικά και κατάλληλα να εφαρμοστούν για τους σκοπούς της παρούσας έρευνας, και τα επιχειρήματα των μερών πρέπει να απορριφθούν.
Σημειώθηκε επίσης ότι ο στόχος κερδοφορίας του 6 % που πρότεινε να χρησιμοποιηθεί η Hailide και το κέρδος στην αντιπροσωπευτική χώρα αναφέρονται σε διαφορετικές έννοιες οι οποίες διέπονται από διαφορετικούς κανόνες διαφορετικών νομικών διατάξεων.
Ειδικότερα, ο στόχος κερδοφορίας είναι το κέρδος που επιτυγχάνεται από τον ενωσιακό κλάδο παραγωγής για τις εγχώριες πωλήσεις στην Ένωση υπό κανονικές συνθήκες ανταγωνισμού και χρησιμοποιείται για τον υπολογισμό του περιθωρίου ζημίας βάσει του άρθρου 9 παράγραφος 4 του βασικού κανονισμού.
Το κέρδος στην αντιπροσωπευτική χώρα χρησιμοποιείται για τον υπολογισμό της κανονικής αξίας με αναφορά στην κατάλληλη αντιπροσωπευτική χώρα σύμφωνα με το άρθρο 2 παράγραφος 6α στοιχείο α) του βασικού κανονισμού.
Το κέρδος αυτό πρέπει να αντικατοπτρίζει το κέρδος το οποίο αποκομίζει μια εταιρεία που παράγει το υπό έρευνα προϊόν ή παρόμοιο προϊόν, σε μια αντιπροσωπευτική χώρα.
Δεδομένου ότι οι έννοιες του στόχου κερδοφορίας και του κέρδους σε μια αντιπροσωπευτική χώρα δεν είναι συγκρίσιμες, ο ισχυρισμός της Hailide απορρίφθηκε ως άνευ σημασίας.
Επιπλέον, η Hailide δεν προσκόμισε στοιχεία που να αποδεικνύουν ότι το ποσό του κέρδους που περιλήφθηκε στην κατασκευασμένη κανονική αξία δεν ήταν μη στρεβλωμένο και εύλογο κατά την έννοια του άρθρου 2 παράγραφος 6α στοιχείο α).
(124) Η Hailide εξέφρασε την άποψη ότι η Επιτροπή θα πρέπει να επιλέξει τη Βραζιλία ως κατάλληλη αντιπροσωπευτική χώρα αντί της Τουρκίας, δεδομένου ότι είναι άμεσα διαθέσιμα οικονομικά στοιχεία για την εταιρεία του ομίλου Kordsa στη Βραζιλία και επειδή το 2021 η Βραζιλία δεν πραγματοποίησε σχεδόν καθόλου εισαγωγές από την Κίνα όσον αφορά τις βασικές εισροές για την παραγωγή HTYP (PTA, MEG, κόκκους PET) σε σύγκριση με την Τουρκία και, ως εκ τούτου, είναι λιγότερο πιθανό να επηρεάζεται από τις εικαζόμενες στρεβλώσεις.
Η Hailide επανέλαβε το επιχείρημα αυτό στην απάντησή της στην κοινοποίηση τελικών συμπερασμάτων, προσθέτοντας ότι, εάν η ετήσια έκθεση της Kordsa Türkiye για το 2021 σε ενοποιημένο επίπεδο ομίλου εταιρειών είναι αποδεκτή ως πηγή για τον καθορισμό των μη στρεβλωμένων ΓΔΕΠ και του κέρδους στην Τουρκία, το ίδιο ισχύει και για την Kordsa Brazil, δεδομένου ότι οι ενοποιημένοι λογαριασμοί περιλαμβάνουν επίσης το αποτέλεσμα χρήσης της Kordsa Brazil.
(79) σ.
133 της ετήσιας έκθεσης για το 2021.
(80) σ.
61 της ετήσιας έκθεσης για το 2021.
Διατίθεται στη διεύθυνση https://www.kordsa.com/en/images/pdf/Kordsa_Annual_ Report_EN_2021.pdf